CELEX: 32015R2015
Language: el
Date: 2015-11-11 00:00:00
Title: Εκτελεστικός κανονισμός (ΕΕ) 2015/2015 της Επιτροπής, της 11ης Νοεμβρίου 2015, για τον καθορισμό εκτελεστικών τεχνικών προτύπων σχετικά με τις διαδικασίες για την αξιολόγηση των εξωτερικών αξιολογήσεων πιστοληπτικής ικανότητας, σύμφωνα με την οδηγία 2009/138/ΕΚ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

12.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 295/16
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2015 ΤΗΣ ΕΠΙΤΡΟΠΉΣ
   της 11ης Νοεμβρίου 2015
   για τον καθορισμό εκτελεστικών τεχνικών προτύπων σχετικά με τις διαδικασίες για την αξιολόγηση των εξωτερικών αξιολογήσεων πιστοληπτικής ικανότητας, σύμφωνα με την οδηγία 2009/138/ΕΚ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα II) (1), και ιδίως το άρθρο 44 παράγραφος 4α,
   Εκτιμώντας τα ακόλουθα:
   
               (1)
            
            
               Οι πρόσθετες αξιολογήσεις της καταλληλότητας των εξωτερικών αξιολογήσεων πιστοληπτικής ικανότητας, που αναφέρονται στο άρθρο 44 παράγραφος 4α της οδηγίας 2009/138/ΕΚ, θα πρέπει να αποτελέσουν κρίσιμη και σημαντική δραστηριότητα στο πλαίσιο του συστήματος διαχείρισης κινδύνων, δεδομένου ότι μετριάζουν τους κινδύνους που σχετίζονται με τον υπολογισμό των τεχνικών προβλέψεων και της κεφαλαιακής απαίτησης φερεγγυότητας.
            
         
               (2)
            
            
               Οι διαδικαστικές πτυχές των πρόσθετων αξιολογήσεων πρέπει να αντικατοπτρίζονται στην πολιτική διαχείρισης κινδύνων των ασφαλιστικών και αντασφαλιστικών επιχειρήσεων που αναφέρονται στο άρθρο 41 παράγραφος 3 της οδηγίας 2009/138/ΕΚ, καθόσον οι πρόσθετες αξιολογήσεις αποτελούν μέρος του συστήματος διαχείρισης κινδύνων.
            
         
               (3)
            
            
               Η φύση, η κλίμακα και η πολυπλοκότητα των δραστηριοτήτων των ασφαλιστικών και αντασφαλιστικών επιχειρήσεων θα πρέπει να λαμβάνονται υπόψη, όταν οι επιχειρήσεις αυτές περιλαμβάνουν τις διαδικαστικές πτυχές των πρόσθετων αξιολογήσεων στις πολιτικές τους για τη διαχείριση κινδύνων και τεκμηριώνουν τα αποτελέσματα των πρόσθετων αξιολογήσεων και τον τρόπο με τον οποίο διενεργούνται οι εν λόγω αξιολογήσεις.
            
         
               (4)
            
            
               Ο παρών κανονισμός βασίζεται στα σχέδια εκτελεστικών τεχνικών προτύπων που υπέβαλε η Ευρωπαϊκή Αρχή Ασφαλίσεων και Επαγγελματικών Συντάξεων στην Επιτροπή.
            
         
               (5)
            
            
               Η Ευρωπαϊκή Αρχή Ασφαλίσεων και Επαγγελματικών Συντάξεων διεξήγαγε ανοικτές δημόσιες διαβουλεύσεις όσον αφορά τα σχέδια εκτελεστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας συμφεροντούχων ασφαλίσεων και αντασφαλίσεων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου (2),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Πολιτική διαχείρισης κινδύνων
   Για να αξιολογηθεί η καταλληλότητα των εξωτερικών αξιολογήσεων πιστοληπτικής ικανότητας που χρησιμοποιούνται στον υπολογισμό των τεχνικών προβλέψεων και της κεφαλαιακής απαίτησης φερεγγυότητας, μέσω πρόσθετων αξιολογήσεων που αναφέρονται στο άρθρο 44 παράγραφος 4α της οδηγίας 2009/138/ΕΚ, οι ασφαλιστικές και αντασφαλιστικές επιχειρήσεις περιλαμβάνουν στην πολιτική τους σε θέματα διαχείρισης κινδύνων τα ακόλουθα:
   
               α)
            
            
               το πεδίο εφαρμογής και τη συχνότητα των πρόσθετων αξιολογήσεων·
            
         
               β)
            
            
               τον τρόπο με τον οποίο διενεργούνται οι πρόσθετες αξιολογήσεις, συμπεριλαμβανομένων των παραδοχών στις οποίες βασίζονται·
            
         
               γ)
            
            
               τη συχνότητα της περιοδικής επανεξέτασης των πρόσθετων αξιολογήσεων και τις συνθήκες υπό τις οποίες απαιτείται επανεξέταση ad hoc των πρόσθετων αξιολογήσεων.
            
         Άρθρο 2
   Καθήκοντα που εμπίπτουν στη λειτουργία διαχείρισης κινδύνων
   Οι ασφαλιστικές και αντασφαλιστικές επιχειρήσεις εξασφαλίζουν ότι η λειτουργία διαχείρισης κινδύνων καλύπτει τις πρόσθετες αξιολογήσεις σύμφωνα με την πολιτική διαχείρισης κινδύνων που αναφέρεται στο άρθρο 1 και λαμβάνει δεόντως υπόψη τα αποτελέσματα των πρόσθετων αξιολογήσεων στον υπολογισμό των τεχνικών προβλέψεων και της κεφαλαιακής απαίτησης φερεγγυότητας.
   Άρθρο 3
   Πληροφορίες που χρησιμοποιούνται για τις πρόσθετες αξιολογήσεις
   Κατά τη διενέργεια των πρόσθετων αξιολογήσεων, οι ασφαλιστικές και αντασφαλιστικές επιχειρήσεις χρησιμοποιούν πληροφορίες που προέρχονται από αξιόπιστες πηγές και είναι επικαιροποιημένες.
   Άρθρο 4
   Επανεξέταση των πρόσθετων αξιολογήσεων
   1.   Σύμφωνα με το άρθρο 41 παράγραφος 3 της οδηγίας 2009/138/ΕΚ, οι ασφαλιστικές και αντασφαλιστικές επιχειρήσεις επανεξετάζουν, σε ετήσια τουλάχιστον βάση, τις πρόσθετες αξιολογήσεις τους.
   2.   Οι ασφαλιστικές και αντασφαλιστικές επιχειρήσεις επανεξετάζουν επίσης τις πρόσθετες αξιολογήσεις σε βάση ad hoc, όταν συντρέχει οποιαδήποτε από τις προβλεπόμενες στο άρθρο 1 στοιχείο γ) προϋποθέσεις ή εάν οι παραδοχές στις οποίες βασίστηκαν οι αξιολογήσεις αυτές δεν ισχύουν πλέον.
   Άρθρο 5
   Τεκμηρίωση
   Οι ασφαλιστικές και αντασφαλιστικές επιχειρήσεις τεκμηριώνουν τα ακόλουθα:
   
               α)
            
            
               τον τρόπο με τον οποίο διενεργούνται οι πρόσθετες αξιολογήσεις και τα αποτελέσματα των εν λόγω αξιολογήσεων·
            
         
               β)
            
            
               τον βαθμό στον οποίο τα αποτελέσματα των πρόσθετων αξιολογήσεων λαμβάνονται υπόψη στον υπολογισμό των τεχνικών προβλέψεων και της κεφαλαιακής απαίτησης φερεγγυότητας.
            
         Άρθρο 6
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Νοεμβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 335 της 17.12.2009, σ. 1.
   
      (2)  Κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).